བུ་མོ་གནས་ལ་སྐྱེལ་བའི་ཉིན་དེར་ཁྱིམ་ཚང་ཕྱོགས་གཉིས་ཀྱིས་རང་རང་ས་ནས་གྲྭ་པ་ཞིག་གདན་དྲངས་ཏེ་གཡང་འབོད་དང་ལྷ་མཆོད་བྱེད་ཅིང་།བུ་མོ་འགྲོ་ཁར་རང་ཉིད་སྐྱེས་ཡུལ་གྱི་ཆོས་སྐྱོང་ལ་ཕྱག་འབུལ་བ་དང་།དྲི་ཞིམ་བདུག་སྤོས་རྐང་གསུམ་ལ་མེ་སྒྲོན་ཏེ་ལག་པ་ཐལ་མོ་སྦྱར་བའི་བར་བཙིར་ནས་མར་ལོག་པར་ཁྱིམ་མི་ཡོངས་དང་ཤ་ཉེ་བུ་མོ་རྣམས་ཀྱི་རས་ལྭ་ཞིག་གི་གོང་པ་ཐུར་གཏད་དེ་ཁོ་མོའི་རྒྱབ་ཏུ་བསྐོན་ཏེ་སྲང་ལམ་བར་སྐྱེལ་མ་བྱེད།རས་ལྭའི་གོང་བ་ཐུར་དུ་གཏད་དེ་བསྐོན་པ་ནི་བག་འགྲོ་བེམ་འགྲོ་གཅིག་ཏུ་བརྩི་བའི་ལུགས་སྲོལ་ཞིག་སྟེ་དོན་དུ་གཡང་ཤོར་བར་གཟབ་པའི་བྱེད་སྲོལ་ཞིག་ཡིན་པར་བཤད།བུ་མོ་སྐྱེལ་མི་ནི་བག་རོགས་དང་ཨ་ཞང་ཡིན་པ་དང་།བག་གསར་གཉེན་ཚང་གི་སྡེ་པའི་འདབས་སུ་འབྱོར་བ་ན་བཞོན་རྟ་ལས་མར་བབས་ཏེ་མགོ་བོ་སྒུར་སྒུར་བྱས་ཏེ་འགྲོ་བ་ཡིན་ལ།དེ་ནི་སྡེ་པ་དེའི་ཡུལ་ལྷ་གཞི་བདག་དང་རྒན་དར་གཞོན་གསུམ་ལ་བརྩི་བཀུར་དང་གུས་ཞུམ་བྱེད་པའི་སྲོལ་བཟང་ཞིག་རེད།ཡིན་ནའང་སྡེ་པ་དེའི་མི་རྣམས་ཀྱིས་བག་གསར་རང་དགར་སྡེ་པའི་ནང་ཡོང་དུ་མི་འཇུག་པར་སྲང་མདོ་ནས་བཟུང་བཀག་སྒོ་རིམ་པ་གསུམ་བརྒྱབ་ཡོད་ལ།དེ་རེ་རེ་ནི་བར་བས་སྒོ་གླུ་བླངས་ཏེ་འབྱེད་དགོས་ཏེ།སྒོ་གླུའི་གླུ་ཚིག་ནི་འདི་ལྟར་ཏེ།སྒོ་ཕྱི་སྒོ་ནང་སྒོ་བར་སྒོ་གསུམ།ཕྱི་སྒོ་དབུས་གཙང་ཆོས་སྒོ་རེད།ཆོས་ཚིག་གསུམ་གསུངས་ན་ཕྱེ་རྒྱུ་རེད།།བར་སྒོ་རྒྱ་ནག་དངུལ་སྒོ་རེད།།དངུལ་དོང་ཙེ་བྱིན་ན་ཕྱེ་རྒྱུ་རེད།།ནང་སྒོ་གླུ་བའི་གླུ་སྒོ་རེད།གླུ་ཚིག་གསུམ་བླངས་ན་ཕྱེ་རྒྱུ་རེད།།ཞེས་ལེན་བཞིན་དུ་ཆང་དང་ཁ་བཏགས་འཐེན་ནས་ཕྱེ་དགོས།དེ་ལྟར་བཀག་སྒོ་རིམ་པ་སོ་སོ་ལས་ཐར་རྗེས་ཨ་ཞང་རྣམས་ཀྱིས་སློང་སྟོར་བའི་འགོ་རྩོམ་པ་ཡིན་ལ།སྡེ་མི་མང་ཚོགས་ཀྱིས་ཀྱང་འུར་ཟིང་ཆེན་པོས་སློང་འཐུ་བར་བྲེལ།སློང་སྟོར་ནི་མང་ཚོགས་སྤྱི་ཁྱབ་རང་བཞིན་གྱི་བྱ་འགུལ་ཞིག་ཡིན་ཞིང་།སློང་ནི་གཙོ་བོ་ཀུ་ཤུ་དང་།ཀ་ར།སིལ་ཏོགསྟར་ཀ།ཆང་ལ་སོགས་པ་བཟའ་བཏུང་གི་རིགས་ཡིན་པ་དང་།སྡེ་མི་རྒན་དར་གཞོན་གསུམ་གྱིས་འུར་ཟིང་ཆེན་པོས་འཐུ་བ་རེད།།བག་གསར་གནས་ཁྱིམ་དུ་འབྱོར་རྗེས།ཐོག་མར་ཁྱིམ་དེའི་མར་སྣེ་ན་བལ་གདན་དཀར་པོ་ཞིག་བཏིང་ཡོད་པ་དེའི་སྟེང་ནས་ཁ་མཆོད་ཁང་ལ་ཕྱོགས་ཏེ་ཕྱག་གསུམ་འཚལ་དགོས་པ་དང་།དེ་མུར་མག་པའི་ཨ་མའམ་མ་སྲུ་བཟའ་ཚང་བྱིས་པ་འཛོམས་པ་ཞིག་གིས་ལག་མགོ་ནས་ཁྲིད་དེ་ཐབ་འགྲམ་དུ་སོང་ནས་གྲ་སྒྲིག་ཡོད་པའི་ཤིང་གི་མེ་ལྕེ་གསུམ་ཡར་ཐབ་ནང་དུ་སྐུལ་བ་དང་།དེ་ནས་དཀར་ཡོལ་བཀྲ་ཤིས་རྟགས་བརྒྱད་ཚང་བ་ཞིག་ཏུ་འོ་ཞོ་གང་འདྲེན་པར་ཚེ་དཔལ་ལོངས་སྤྱོད་རྒྱས་པའིྲརྟེན་འབྲེལ་དུ་ཧུབ་གསུམ་རྒྱག་དགོས་པ་ཡིན།སྐབས་དེར་གནས་ཁྱིམ་གྱིས་སྔགས་པ་ཞིག་གདན་དྲངས་ཡོད་ཅིང་།དེས་བྱ་མགྱོགས་པ་ཞེས་ཤིང་དང་རྩྭ་ལས་བྱས་བའི་བྱ་ཁྱུང་གི་གཟུགས་བརྙན་ཞིག་བཞེངས་ཏེ་མཆོད་ཁང་འགྲམ་དུ་འཛུགས་པ་དང་།ཏྲུ་འཛུགས་པ་ཞེས་མག་གསར་དང་བག་གསར་གཉིས་ཀྱི་སྤྱི་གཙུག་ཏུ་འབྲི་མར་མཐེབ་རྩེ་ཙམ་ཞིག་སྦྱར་བ་ཡིན།དེར་ཨ་ཞང་ཚང་གིས་ཀྱང་སྔགས་པར་མར་རྒྱ་མ་གསུམ་ལྷག་གི་འབུལ་བ་སྟེར་དགོས།བྱ་ཁྱུང་གི་གཟུགས་བརྙན་དེ་གང་བྱུང་དུ་མི་སྐྱུར་བར་བདུན་གཅིག་འདས་པའི་རྗེས་ནས་རང་སྡེའི་ལབ་རྩེ་རུ་ཁྱེར་ཏེ་འཇོག་དགོས་པ་ཡིན།།